stanford-oval/wikipedia huggingface dataset:
Luettelo Kummelin sketseistä
Sketsien kuvaukset > Kouhia ja työmiehet

Sketsissä Timo Kahilainen ja Heikki Hela esittävät työmiehiä, jotka valittelevat työolojaan tai miettivät arjen asioita. Paikalle saapuu pian heidän johtajansa Kouhia (Heikki Silvennoinen), joka tuo kaksikolle yleensä jotain, yleensä huolehtiakseen työmiesten hyvinvoinnista. Kun Kouhia on saapumassa paikalle, työmiehet sanovat "Mitähän asiaa sillä on?" ja "Varmaan jotain perkeleen tärkeetä taas on." Poistuessaan Kouhia sanoo usein heille "Älkää itenne teloko" ja vuoden 2003 sketsissä "Älkää polttako itenne liikaa". Tosin työmiehet eivät juurikaan piristy edes Kouhian tuomista asioista, vaan valittelevat edelleen työolojaan ja pitävät Kouhiaa edelleen orjapiiskurina. Kouhian ja työmiesten tekemät rakennustyöt edistyvät yleensä aika hitaasti tai ei ollenkaan. Kouhia itse suhtautuu työprojektiensa kiireellisyyteen erittäin kevytmielisesti, ja erään sillanrakennusprojektin aikana vakuutteli muun muassa kaupunginjohtajalle, maaherralle, ja jopa toimittajille, että "kaikki valmistuu aikanaan".
Sketsit löytyvät "Jumankauta juu nääs päivää" ja "Onko nyt hjuva fiilis"-DVD:ltä.
Sketsien kuvaukset > Kumi-Keijo

Sketsissä kaksi miestä (Vihinen ja Hela) odottavat apulaisjohtaja Sundqwistia (Silvennoinen). Sundqwist tulee kertomaan miehille, että konsernin johtaja Kumi-Keijo kertoi "heilahtavansa paikalle" johonkin tiettyyn aikaan, johon Vihinen kertoo hänen kellonsa näyttävän juuri nyt kyseistä kellonaikaa. Yhtäkkiä Kumi-Keijo tulee narulla, potkulaudalla, hyppimällä tai vaan ilmestymällä jostain hokemalla "hys hys hys hys" tai "hus hus hus". Sitten Kumi-Keijo pyytää Sundqwistia tulemaan hänen viereensä ja "ottamaan hupun sormen päältä" pois. Kumi-Keijo sanoo joko "paina tuosta" tai "vedä tuosta", jolloin Sundqwist tekee niin ja Kumi-Keijo pieraisee kovaan ääneen ja läpsäyttää nahkahousujaan hokien "hys hys hys". Sundqwist lähtee yökkien kahden miehen luokse jolloin miehet kysyvät "Mitä Kumi-Keijo sanoi?" Sundqwist vastaa yökkien "Hyvä Palaveri! Lounastauko" ja jatkaa yökkimistä. Sketsit löytyvät "Jumankauta juu nääs päivää" -DVD boksilta.
Sketsien kuvaukset > Kumikorjaamo & Korjaamo Veljekset Kinnula

Sketsissä Heikki Silvennoinen ja Timo Kahilainen esittävät Reino ja Rauno Kinnulaa, veljeksiä, jotka omistavat ja ylläpitävät autokorjaamoa Alahärmässä Etelä-Pohjanmaalla. Veljekset ovat fyysisesti huonossa kunnossa, kävellen hitaasti ja kankeasti. He eivät tule toimeen keskenään ja sanovat usein toisilleen "Mee sinä helvettihin siitä" tai "Ei tartte auttaa", mutta kerran Rauno sanoi niin myös Heikki Vihisen esittämälle verotarkastaja Haanojalle. Reino paljastuu homoseksuaaliksi, kun tämä suutelee Välimäen, Heikki Helan esittämän hahmon, kanssa ja menevät myöhemmin kihloihin. Sketsit löytyvät "Jumankauta juu nääs päivää"-DVD:ltä.
Sketsien kuvaukset > Kyläkauppa

Sketsissä Heikki Silvennoinen käy kyläkaupassa potkukelkalla. Kun Silvennoinen astuu sisään, kauppiaat Heikki Hela ja Timo Kahilainen huomaavat Silvennoisen. Silvennoinen käy ostamassa tuotteita. Kun Silvennoinen menee kassalle, hän huutaa "Vihko auki!". Kauppiaat luettelevat Silvennoisen ostokset, esimerkiksi hiiva. Silvennoinen maksaa ostoksensa aina piikkiin. Kun Kahilainen toteaa jotain Silvennoiselle, Silvennoinen huutaa "Hiljaa saatana!". Hela sanoo "Ei noilla vielä kuuhun mennä" tai "Noillahan mennään kuuhun asti." Silvennoinen huutaa takaisin "Haista sinä mursu paska!".
Sketsit löytyvät "Onko nyt hjuva fiilis" -DVD-boksilta.
Sketsien kuvaukset > Kyylä

Kyylä on Heikki Silvennoisen näyttelemä talonmies, joka aina valittaa Timo Kahilaisen näyttelemän "pojan" käytöksestä sekä taloyhtiön omaisuuden siisteydestä. Aina kun Kyylä yrittää neuvoa "poikaa" olemaan tekemättä jotain, "poika" pyytää paikalle kehonrakentajaystävänsä Olmin ja käskee tätä uhkailemaan Kyylää lihaksillaan sanoilla "Pala ulos!" ja "Näytä dorkalle pala!" Jonkin ajan kuluttua "poika" sanoo "Olmi, pala piiloon!" ja kysyy Kyylältä oliko tällä jotain asiaa, jolloin Kyylä peruu valituksensa ja jättää "pojan" ja Olmin rauhaan. Viimeisessä sketsissä Kyylä esittää valituksensa taloyhtiön tontin sijasta kuntosalilla, jossa "poika" ja Olmi ovat kuntoilemassa.
Sketsit löytyvät "Jumankauta juu nääs päivää" -DVD-boksilta.
Sketsien kuvaukset > Lasse (kesähoidossa)

Lasse-sketsi etenee aina saman kaavan mukaan. Silvennoisen esittämä Jyri-poika kertoo katsojalle pojasta, joka uhkaa tehdä jotain ilkeää (poika on sanonut esimerkiksi, että "kohta alkaa ihan kauhea vakoilu" tai "kohta alkaa punatulkkujen verilöyly"). Tämän jälkeen Jyri rientää Lasse-nimisen sotilashenkilön (Kahilainen) luo itku kurkussa ja kertoo ongelmastaan. Lasse on yleensä tekemässä jotain hyvin tärkeää, kun Jyri tulee hänet keskeyttämään. Tästä huolimatta Lasse lähtee Jyrin kanssa katsastamaan tilannetta. Kun he saapuvat paikalle jossa Jyri näki ilkeän pojan, Lasse toteaa turhautuneena ettei täällä ketään ole. Tästä Jyri suuttuu ja rupeaa inttämään Lasselle samalla kiroten, kutsuen yleensä ilkeää poikaa homoksi. Lasse ei pidä Jyrin kielenkäytöstä ja yleensä kysyy kovalla äänellä "Mitä sä sanoit?!" ja komentaa tätä olemaan hiljaa. Pienen komentelun jälkeen Jyri hiljenee ja toteaa harmistuneena vain "aijjaa". Jyrillä on sketseissä kädessään vihreä, muovinen leluase, joka on tehty M16-rynnäkkökiväärin näköiseksi.
Sketsit ovat Artisti maksaa -DVD-boksilla.
Sketsien kuvaukset > Luomisen tuskaa

Luomisen tuskaa -sketsissä taiteilija Martti Hakonen (Keskinen) selittää viimeaikaisen projektinsa vaiheita juoden samalla pilsneriä ja apulaisten Heikin ja Timon (Silvennoinen ja Kahilainen) toteuttaessa projektia taustalla. Taiteilijan selitys on hyvin sekavaa ja se sekavoituu koko ajan vain enemmän ja muuttuu koko ajan vain korkealentoisemmaksi, kunnes lopulta hän saa hepulin ja alkaa purkaa kiukkuaan työhönsä paneutumattomiin apulaisiin. Hän muun muassa pakottaa apulaisensa syömään animaatiota varten tehdyn muovailuvahaukon samalla ruiskuttaen pilsneriä apulaisten päälle. Toisessa sketsissä kuvataan holokausti-aiheista elokuvaa mutta taustalla ajavat autot eivät anna käsitystä 1940-luvusta. Tämän lisäksi näyttelijä valittaa ettei pysty näyttelemään yhtä aikaa natsiupseeria ja juutalaista, joukkokohtauksista puhumattakaan. Tämän ongelman ohjaaja ratkaisee vaatimalla näyttelijöitä "multipluoitumaan".
Sketseistä kolme on "Kyllä lähtee" -DVD-boksilla ja loput "Artisti maksaa" -boksilla.
Sketsien kuvaukset > Lätkäkatsaus

Lätkäkatsauksessa Timo Kahilaisen esittämä urheiluselostaja Markku "Make" Lindell haastattelee Ilveksen jääkiekkoilijoita "täpötäydessä hallissa" tai "täpötäydessä Hakametsän jäähallissa. Lähes jokaisessa sketsissä taustalla näkyy oikeita Ilveksen pelaajia, mutta näistä ainoastaan haastatteluun pääsee Raimo Helminen. Muuten Lindell haastattelee Ilveksen maalivahteja Esa Toskasta tai Pasi Märkäläistä (Heikki Silvennoinen, maalivahtien nimet ovat väännetty Ilves-vahdeilta Vesa Toskala ja Pasi Kuivalainen). Make haastattelee myös päävalmentaja Hessu Mälliä (Heikki Hela, hahmon nimi on kotoisin silloiselta Ilves-valmentajalta Heikki "Mälli" Mälkiältä). Aluksi hän kysyy jotain peliin liittyvää, mutta seuraavaksi jotain aivan absurdia, kuten esimerkiksi talon perustan rakentamista tai koiran hankkimista. Helmistä haastatellessaan Lindell usein vain toteaa jotain turhanpäiväistä, esimerkiksi "Katsopas C-katsomoon, siellä on cheerleader-tyttöjen ihmispyramidi lähes valmis". Lindell päättää joka haastattelun sanoihin "Kiitos, ja yläkertaan!" tai "Ja takaisin yläkertaan."
Sketsit löytyvät "Jumankauta juu nääs päivää" -DVD-boksilta.
Sketsien kuvaukset > Martti Mielikäinen

Martti Mielikäinen on kesämökkinaapuri Kiviapajalta. Hän kertoo osiossaan Olli Keskiselle vitsin tai kaskun itäsavolaisella murteella, jonka jälkeen Mielikäinen ratkeaa nauruun siten, että hänellä on vaikeuksia pysyä paikoillaan. Mielikäisen vakiolausahdus tässä yhteydessä on 'Voe helevettiläinen!'. Hahmoa esittävä Heikki Silvennoinen itse on Kiviapajalta lähtöisin.
Sketsit löytyvät DVD:iltä "Kyllä lähtee" ja "Artisti maksaa". Lisäksi Mielikäinen vierailee Fabion vieraana yhdessä jaksossa DVD:llä "Jumankauta juu nääs päivää".
Sketsien kuvaukset > Matti Näsä

Matti Näsä on Heikki Silvennoisen esittämä sketsihahmo. Näsä on tamperelainen poikamies, joka ihmettelee useita arkipäivän asioita. Hän on esittänyt kritiikkiä muun muassa liikennevaloista, nuorisokulttuurista, teknologiasta, takseista, kymmenpennisistä ja ihmisten käyttäytymisestä. Hahmon ympärille on luotu muitakin hahmoja, kuten Matti Näsän veli Teppo Näsä (Heikki Hela). Muutamissa sketseissä esiintyy myös kokkina tunnettu Näsän tuttu Ytte (Timo Kahilainen). Matti Näsä on yksi alkuperäisistä Kummeli-hahmoista.
Sketsit löytyvät "Kyllä lähtee" ja "Artisti maksaa" -DVD-bokseilta. "Jumankauta juu nääs päivää" -boksilla Matti esiintyy Tepon kanssa kertaalleen juonnon aikana, ja "Onko nyt hjuva fiilis" -boksilla on yksi vuonna 2003 kuvattu sketsi.
Sketsien kuvaukset > Mauno Ahonen

Mauno Ahonen (Heikki Silvennoinen) on viinaanmenevä uutistoimittaja, joka tiedottaa pikaraportin muodossa tuoreimmat uutiset. Hahmo tunnetaan erityisesti hitaasta puheestaan, huonokuntoisista hampaistaan, suurista kuulokkeistaan ja suurista silmälaseistaan. Monissa tapauksissa Ahonen jatkaa keskustelua jonkun ruudussa näkymättömän henkilön kanssa jonkin aikaa ennen kuin huomaa olevansa lähetyksessä. Pikaraportti-sketsin lisäksi Mauno Ahonen myös esittelee arvattavan nähtävyyden sketsissä Missä mennään. Hahmo esiintyi myös "kummelihenkisessä" Mankeli-televisiosarjassa vuosina 2000–2001, jossa hän kertoi katsojille kuuluisia viimeisiä sanoja.
Sketsit löytyvät "Kyllä lähtee" ja "Artisti maksaa" -DVD-bokseilta. "Jumankauta juu nääs päivää" -boksissa Maunolla esiintyy kertaalleen yhdessä sketsissä. Elokuvassa "Kummeli Stories" Ahonen esiintyy useamman kerran.
Silvennoinen on sanonut haastattelussa Ahosen olevan "ihan vahinkohahmo".
Sketsien kuvaukset > "Me emme tupakoi täällä"

Heikki Hela ja Timo Kahilainen kulkevat julkisilla paikoilla, esimerkiksi bussissa tai toimistotiloissa. Silloin Silvennoisen esittämä mies saapuu paikalle tupakka kädessään, josta Hela saa kohtauksen, alkaa yskiä ja osoittelee tupakkaa (joskus hän siemaisee astmapiippua). Hela lähtee hakemaan Kahilaisen paikalle, joka yleensä ottaa mukaansa keltaisen lapun, jossa lukee "Me emme tupakoi täällä". Kahilainen sanoo miehelle "Voi kuulkaa, me ei olla poltettu täällä ollenkaan.". Tähän Silvennoinen vastaa "Juu ei kannatakkaan, se on helvetin epäterveellistä" ja sen jälkeen tai myöhemmissä sketseissä pelkästään "Mää vedän vain tän ja se on sillä saletti".
Sketsit löytyvät "Jumankauta juu nääs päivää" -DVD-boksilta.
Sketsien kuvaukset > ”Me on hävitty tää peli”

Silvennoisen esittämä jääkiekkovalmentaja Aimo Nivaska sanoo pelaajilleen jotain negatiivista pelistä, ja tokaisee loppuun: "Me on hävitty tää peli".
Esim: "Nuilla on muuten pojat sen verran kova puolustus, että te ette pääse ees punaviivan yli. Me on hävitty tää peli".
Sketsit löytyvät "Onko nyt hjuva fiilis" -DVD-boksilta.
Sketsien kuvaukset > Musacorner

Musacorner kuuluu Kummelin ensimmäisiin sketseihin. Sketsissä Olli Keskisen esittämä hahmo, Iso-Pebe, haastattelee musiikkivieraita. Usein musiikkivierailta kuullaan myös esitys.
Musacornerin vieraita:
Blues-muusikko B.B. Korhonen (B.B. King, Albert Järvinen), joka nukkui tunnelissa kaljapullojen keskellä ja lauloi siitä, kun kaikki oli loppu.
Speedy ja Saku
Kanttori Hannikainen (laulu) ja Suntio Simo Kuassimo (urut) esittivät kappaleen "Vanha holvikirkko".
Janne Henriksson ja Kokemus (Jimi Hendrix Experience). Kuuluisaa Montereyn konserttia mukaillen "Wild Thing" -kappaleen sanat oli vaihdettu muotoon "Mulla menee hermot" ja Henrikson hajotti kitaraansa erilaisilla työkaluilla, esimerkiksi sahalla, taltalla sekä isolla lekalla.
George Bensonia parodioiva hahmo. Esitti kappaleen "This is the Night" (Bensonin suurin hitti on "Give me the Night").
Sopraano Kai Lund ja Tenori Tamara Lind (Kai Lind ja Tamara Lund)
Mikko Taavitsa (Miles Davis)
Humppalegenda Risto Autere (Richard Clayderman)
Räppäri MC Rami Stereo (jonka riimittelyssä kuultiin mm. riimit "mulla oli vaikeeta koulussa, mutta vielä vaikeempaa on Oulussa", ja Mä muutin hesaan mikkellistä, tytöt ne tykkää mun kikkelistä)
Ilu Fagerström
Jazzkitaristi Eero Siltanen
Kipin veljekset (BeeGees)
Rumpali Monkki Mähönen
The Piitles Liperistä (Beatles Liverpoolista). Esittivät kappaleen "Minä olen mursu" (suomennos Beatlesin kappaleesta "I am the Walrus").
Kosketinsoittaja Kikka Korean (Chick Corea) ja kitaristi Jussi Pattitussin (basisti John Patitucci) duo esitti kappaleen "Spirit of the New Age". Soittajat kehuivat olevansa täydellisiä ja soittivat hieman avant-gardemaiselta fuusiojazzilta kuulostavaa musiikkia hyvin nopeasti. Kun he lähtivät studiosta pois, he sanoivat, että elämässä tärkeintä on se, että ei tee yhtään virheitä. Sketsin lopussa muusikot lähtivät studiolta pois ja ajoivat autonsa seinään, kun olisi pitänyt pakittaa. Silvennoinen sanoi saaneensa idean sketsiin ollessaan katsomassa Corean esiintymistä. Silvennoinen oli omien sanojensa mukaan odottanut, että Corea jossain vaiheessa mokaisi, mutta ei ollut havainnut yhtään mokaa soitossa esityksen aikana.
Johan ja Se Bastian Virtanen (Johan Sebastian Bachista väännetty) ovat kaksi veljestä Turusta, jotka tekevät sähköklassista musiikkia. Kesken esityksen Iso-Pebe katkaisee esityksen, sanoo heidän musiikkinsa olevan skeidaa ja käske veljekset pihalle sanomalla "Turku ulos!"
Loisteputki 4 (Neon 2)
Keijo Sinervä, viihdetaiteilija
Tyhjä koira (Dingo)
Prinssi Haapamäeltä (Prince)
Mikko Kuustosta ja Esa Kaartamoa parodioivat hahmot, jotka esittävät kappaleen "Simsalabim" (viittaus Kuustosen kappaleeseen "Abrakadabra"). Iso-Pebe ei esiinny tässä sketsissä.
Sketsit löytyvät "Kyllä lähtee" ja "Artisti maksaa" -DVD-boksilta.
Sketsien kuvaukset > Musavisa

Musavisaa esitettiin vuosina 1992–1994, jolloin Kummeli oli suosionsa huipulla. Musavisan idea oli yksinkertainen: vastauskopissa istui aina jonkin maan joukkue. Sitten soitettiin musiikkinäyte, joka oli peräisin studiossa olevan joukkueen "vihollismaalta" (esimerkiksi israelilaiset, joille soitettiin saksalaisten kappale "Deutschland, Deutschland", tai suomalaiset, joille soitettiin ruotsalaisten esittämä "Fem gånger på dagen") ja joukkueen piti arvata, mistä maasta kyseinen musiikkinäyte oli peräisin. Joukkueet vastasivat aina "Kanada", joka oli väärä vastaus (paitsi motoristit, jotka rupesivat selittämään harrikkansa pakista, ja teurastajat, jotka vastasivat "kanala"). Väärän "Kanada"-vastauksen jälkeen joissain jaksoissa juontaja Eero Kakko räjäytti joukkueen "savukoneella". Palkintojoukkueille luvattiin palkinnoksi usein jotain joukkueen intresseihin liittyvää.
Musavisan postiosoitteen piti aluksi olla vain pila, mutta sitten kun television katsojat luulivat osoitetta oikeaksi, he alkoivat lähettää oikeita kirjeitä Musavisaan. Tämän jälkeen osoite vaihdettiin oikeaksi ja kirjeistä arvottiin joku, joka voitti esimerkiksi Kummeli -T-paitoja, musiikkikasetteja tai CD-levyjä.
Seuraavat musavisan kappaleista päätyivät Kummelin Artisti Maksaa -levylle:
"Deutschland, Deutschland"
"Fem gånger på dagen"
"Samba Rumba Bueno"
"Irish O Irish"
"Capito Tutto" (Italialaista iskelmää)
"I Will Be a Martyyr" (reggaeta Jamaikalta)
"Tango Vibrato"
Muita musavisan arvoituksia:
Jean Sibelius. Sibelius sävelsi Finlandiaansa, mutta vaimo Aino keskeytti hänet aina huutamalla "Janneee! Syömään!"
Johann Sebastian Bach söi knapperwursteja, wienerschnitzeliä sekä röstiperunoita ja sävelsi lukuisia keskeisiä teoksiaan yhden päivän aikana. Bach myös näytettiin sketsissä 20 lapsensa ympäröimänä, jotka myös pitivät röstiperunoista.
ZZ Top -parodia
Sketsit löytyvät "Kyllä lähtee" ja "Artisti maksaa" -DVD-bokseilta.
Sketsien kuvaukset > Myrkyttäjä

Sketsissä nimetön, vähän oudon näköinen toimittaja (Kahilainen) haastattelee Silvennoisen esittämää puutarhuria. Silvennoinen kertoo, kun hänen mailleen tuli eläimiä. Silvennoiselle on sitten sattunut jotain, jolloin eläimet ovat nauraneet hänelle päin naamaa. Tämän jälkeen mies kertoo myrkyttäneensä eläimet. Hän on myös myrkyttänyt oman vaimonsa ja tämän istuttamat porkkanat, joista hänen vaimonsa oli keittänyt soppaa ja hän oli näin syönyt omaa myrkkyään. Viimeisessä sketsissä hän lopulta kuolee kyseiseen myrkytykseen.
Sketsit löytyvät "Jumankauta juu nääs päivää" -DVD-boksilta.
Sketsien kuvaukset > Naurettavat valinnat

Kahilaisen näyttelemä asiakas käy jossain paikassa, missä Helan ja Silvennoisen näyttelemät myyjät tulevat tiedustelemaan häneltä että miten voivat palvella. Aina kun asiakas vastaa kysymyksiin tai kertoo haluavansa jotain tiettyä, myyjiä alkaa naurattaa. Ja jokainen nauru on entistä äänekkäämpi. Kaupanteon lopussa asiakas räplää tai vääntelee aina jotakin, mihin Silvennoisen vastaa "hei, älä räplää" ja "räpläät kotonas sitten". Lisäksi myyjät pyöristävät hinnat aina isommiksi, ja sketsin lopussa heitä naurattaa niin paljon, etteivät he enää pysy pystyssä, vaan huutavat asiakkaalle "Mene jo!"
Sketsien kuvaukset > Panomies

Sketsiä Panomies ei sarjan ohjaaja Matti Grönbergin päätöksellä näytetty televisiosarjassa, mutta se on julkaistu Jumankauta, juu nääs päivää-DVD:llä.
Sketsissä Helan ja Silvennoisen esittämät mieshenkilöt katselevat Kahilaisen esittämän hahmon liikkeitä seisten kerrostalon pihalla. Silvennoinen kertoo Helalle Kahilaisen esittämän hahmon olevan "se panomies". Hela myös kyselee että, "minnehän se nyt menee" johon Silvennoinen vastaa aina "panee". Silvennoinen vastaa myös Helan jatkokysymyksiin, ja he päivittelevät asiaa yhdessä. Hela myös pyrkii kommunikoimaan panomiehen kanssa varsin onnistuneesti, mutta ei sketsin lopussa uskalla lähteä tämän kyytiin, mitä Silvennoisen esittämä hahmo pitää virheenä.
Sketsi on esitetty toistaiseksi vain kerran televisiossa, syksyllä 2012. Sketsi esitettiin yksinään, viiden minuutin lähetyksenä. Televisioesityksessä on mukana osa sketsiä, jota ei ole julkaistu DVD:llä. Sitä vastoin DVD:llä on osa sketsiä, jota ei nätetty televisioesityksessä. Television sketsissä, Hela ja Silvennoinen katselevat parvekkeella pyyhe päällä seisoskelevaa panomiestä, ja DVD:ltä löytyvässä pätkässä panomies pyytää Helaa lähtemään mukaansa. Hela kieltäytyy, jolloin Silvennoinen sanoo: "Tyhmä jätkä. Oisit päässy paneen".
Sketsien kuvaukset > Perintöä odotellessa

Sketsi on lähes pantomiimiesitys, sillä puhetta ei ole vaan usein pelkkä  musiikkisäestys. Sketsiin kuuluu kolme henkilöä, kaksi talon asukasta (Heikki Hela ja Timo Kahilainen) ja hyvin vanha ja huonokuntoisen näköinen Pappa (Heikki Silvennoinen). Nämä kolme asuvat vanhassa talossa yrittäen suoriutua päivittäisistä askareistaan. Pappa suorittaa usein kaikki työt, Heikin ja Timon laiskotellessa. Pappa on jo iäkäs ja lähes jokaisessa sketsissä hän juo Koskenkorvaa. Heikki ja Timo toivovat parhaansa mukaan että hän kuolisi, jotta he saisivat häneltä perinnön. Jokaisessa sketsissä Pappa on jo kuolla viinaan ja liian raskaaseen  työntekoon, mutta jotenkin ihmeen kaupalla hän aina selviää. Viimeisessä osiossa pappa "sammuu" pihalle lumihankeen ja hän joutuu sairaalaan. Timo ja Heikki uneksivat mielessään muun muassa uudesta veneestä ja autosta, jonka he saisivat ostettua perintörahoillaan. Kotona ollessaan Timo ja Heikki saavat puhelinsoiton sairaalasta jossa heille kerrotaan, että pappa kuolee lähes varmasti ja nämä ovat innoissaan. Kuitenkin pihalle ilmestyy pian hääauto, jossa Pappa ja sairaalan työntekijä ovat. Pappa raivostuu ja komentaa Heikin ja Timon muualle. Sarja päättyy kun Pappa ja nainen siirtyvät makuuhuoneeseen ja laittavat verhot kiinni.
Vuoden 2004 jaksoissa tarina jatkui, kun Heikki ja Timo ovat odottaneet perintöä jo 20 vuotta. Pappa on hyvässä kunnossa ja naimisissa sairaalan työntekijän kanssa ja asuvat nelistään, mutta Heikki ja Timo ovat jo huonossa kunnossa ja vanhoina. Heidän arkielämänsä on kyllä yhtä helvettiä, kun Timo mm. pyyhki naamansa pyyhkeellä, jota Pappa oli rassannut takamuksessaan ja Heikki söi Papan räkää, jonka tämä oli niistänyt pähkinöiden sekaan. Sketsi päättyy kuten vuoden 1993 jaksot. Vuoden 2004 jaksoissa on Timo selostajana.
Sketsit löytyvät "Artisti maksaa" ja "Onko nyt hjuva fiilis" -DVD-bokseilta.
Sketsien kuvaukset > Pertti Pasanen

Pertti Pasanen (Heikki Silvennoinen) on sketsissä säämeteorologi, jolla on yllään aina punainen havaijipaita, jonka rintataskussa kondomipakkaus, vaalea koko leuan kattava parta, silmälasit ja hänen päänsä on aivan kalju. Ensimmäisessä sketsissä Esko Mörkö palkkaa Pasasen demovideon nähdessään. Hahmo on esiintynyt myös Mankeli-sketsisarjassa. Hän sanoo joka säätiedotuksessa aina jonkin "vitsin" eri paikkakunnilta, kuten esimerkiksi: 
Muoniossa on ruuat loppu ja siellä on hirveä nälkä kaikilla ja että Kiteellä on kirkasta, mää jäisin sinne mielelläni pitkäksikin aikaa.
Sketsit löytyvät "Jumankauta juu nääs päivää" -DVD-boksilta.
Sketsien kuvaukset > Pikku Henry

Pikku Henry (Timo Kahilainen) on tuntenut jokaisessa sketsissa jonkun henkilön, jolta hän ensin kysyy "Muistat sä mua?", jolloin henkilö tunnistaa Henryn. Näitä henkilöitä ovat muun muassa Heikki Helan näyttelemä talonmies, Mari Turusen näyttelemä parkkipikkona työskentelevä Henryn entinen luokkatoveri, Heikki Vihisen näyttelemä Henryn entinen komppanianpäällikkö armeijassa, sekä Heikki Silvennoisen näyttelemä eteisvahtimestari. Mutta sitten Henry alkaa kettuilemaan henkilölle ja juuri, kun Henry on poistumassa, ihminen huutaa Henrylle, pyytäen tätä takaisin. Kun Henry kettuilee vielä kerran, häntä pahoinpideltiin ja lopuksi taustassa soi Marion Rungin kappale "Tipi-tii". Henry vielä ennen lähtöään huutelee "Sä nöyryytät ittees täällä näitten ihmisten silmissä. Sä oot häpässyt ittes. Häpee!" Viimeisessä sketsissä Henry pyytää kaikki neljä henkilöä luokseen syntymäpäivänsä kunniaksi, mutta alkaa jälleen kettuilemaan heille, jolloin nämä pelkän pahoinpitelemisen sijaan heittävätkin hänet alas parvekkeelta.
Sketsit löytyvät "Jumankauta juu nääs päivää" -boksilta.
Sketsien kuvaukset > Portsarit

Timo Kahilainen ja Heikki Silvennoinen esittivät yrmeitä portsareita, jotka eivät halunneet päästää edes vierailevia esiintyjiä sisälle ravintolaan. Vakiofraasit: "Juu ei!" ja "Pelataan sen mukaan, koska muuten ei oo enää kellää mukavaa". Sketsejä ei ole mukana DVD:llä vierailevien esiintyjien johdosta. Kahilaisen esittämä portsari teki lyhyen esiintymisen Kummeli Stories -elokuvassa.
Sketsien kuvaukset > Puukon veljekset

Hämäläisiä Puukon veljeksiä on kolme. Sketsi alkaa kun Pekka (Heikki Hela) kertoo toimittajalle tarinaa, jossa veljekset keksivät mielestään hyvän idean johonkin arjen työntekoon liittyvään asiaan. Ideaan liittyy yleensä räjähteiden käyttö. Nuorin veljeksistä, eli Arttu (Timo Kahilainen), joka on luonteeltaan levoton ja ylivilkas, saattaa veljekset ongelmiin (yleensä tässä kohtaa Pekka ja Henri (Heikki Silvennoinen) sanovat "Arttu, perkule!"). Kaikissa sketseissä Arttua rangaistaan jollain tavalla, milloin naulaamalla kiinni ladon seinään tai hautaamalla maahan viikoksi.
Vuoden 1997 jaksoissa Puukkojen naapuriin muutti veljeskolmikko Roiskon veljekset, jotka tuottavat ongelmia mm. metsästämällä hirviä Lahti-Saloranta-pikakiväärillä.
Sketsit löytyvät "Kyllä lähtee" ja "Artisti maksaa" -DVD-bokseilta.
"Jumankauta juu nääs päivää" -boksilla on yksi sketsi.